Návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a o zmene a doplnení niektorých zákonov.

Predložený návrh novely zákona č. 7/2005 Z. z. zohľadňuje účinky existujúcej hospodárskej krízy a preferuje riešenie nepriaznivej finančnej situácie hospodárskych subjektov využitím reštrukturalizácie pri súčasnej dôslednej ochrane práv zamestnancov. Upravuje postavenie veriteľa, ktorým je poskytovateľ verejnej pomoci v konkurznom konaní v záujme umožniť a uprednostniť reštrukturalizáciu podnikov v prípadoch, kedy by inak tieto vstúpili do konkurzu a to pri dodržaní princípov a pravidiel stanovených komunitárnym právom tak, aby nedochádzalo k porušovaniu hospodárskej súťaže.
Návrh sa tiež zaoberá špecifikami konkurzu v prípade vyhlásenia konkurzu na koncesionára, ktorý je partnerom v projektoch verejno-súkromného partnerstva (PPP projekty). Materiál je jedným z viacerých opatrení, ktoré majú napomôcť realizovateľnosti projektov verejno-súkromného partnerstva v Slovenskej republike. Upravuje ustanovenie, podľa ktorého má verejný partner predkupné právo k infraštruktúrnemu majetku, resp. majetku určenému osobitným predpisom, ktorý bol vo vlastníctve koncesionára v súvislosti s koncesnou zmluvou, prípadne bol v súvislosti s koncesnou zmluvou zaťažený na zabezpečenie pohľadávok financujúcich bánk voči koncesionárovi, pričom kúpna cena bude prednostne dohodnutá v koncesnej zmluve, inak na základe znaleckého posudku.	Zavedenie možnosti zmluvného stanovenia ceny majetku pre prípad využitia predkupného v koncesnej zmluve je nielen pre verejného obstarávateľa výhodnejšie. Taktiež sa v návrhu zabezpečuje ochrana a informovanosť tretích strán, ktoré sa môžu stať potencionálnymi obchodnými partnermi koncesionára.
Pri plnení týchto úloh bolo potrebné vyhodnotiť účinnosť platnej právnej úpravy aby navrhnuté riešenia boli bezproblémovo aplikovateľné preto sa vyhotovila analýzu súčasného právneho stavu a následne sa navrhujú  ďalšie zmeny. 

Vzhľadom k tomu že zámerom návrhu zákona je podpora rastu hospodárstva, podpora rastu zamestnanosti a znižovanie nezamestnanosti spôsobenej prebiehajúcou globálnou ekonomickou a finančnou krízou je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon  č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a o zmene a doplnení niektorých zákonov. 
Z dôvodu, že hrozia štátu značné hospodárske škody v súvislosti s prebiehajúcou globálnou ekonomickou a finančnou krízou je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov.